Nanna Westerby (SF), 2009-04-28:
Byggeriet af almene boliger er jo på det laveste niveau lige nu i 30 år.
Det er stort set gået i stå, og sådan har det været i 3 år.
Det betyder, at der fremover vil være mangel på almene boliger, på boliger, der er til at betale for folk med små indkomster.
Og omkring storbyerne, hvor byggeriet er gået fuldstændig i stå, kan hverken folk med små eller middelstore indkomster komme til.
Ifølge Socialministeriets egne beregninger er der brug for 2.400 nye almene familieboliger årligt frem til 2040 for at imødekomme behovet.
I 2007 blev der påbegyndt 700 almene boliger.
I 2008 regner man med, at det har været 500 almene boliger.
Så vi har rigtig, rigtig travlt, for i 3 år er der ikke blevet gjort noget, selv om byggeriet lå langt under det antal opførelser, der faktisk var behov for.
Arbejdsløsheden blandt murere er på landsplan lige nu 30 pct., så det er jo et helt oplagt tidspunkt at sætte gang i byggeriet på.
Det skulle også være et af målene med det her lovforslag, så lad os se lidt nærmere på det.
Lovforslaget sænker den kommunale grundkapital, dvs. gør det billigere for kommunerne at bygge, og det ville sådan set være fornuftigt nok, hvis kommunerne havde penge at bygge for.
Mange steder er der skåret ind til benet.
Man er nede på det minimale antal timer i mange folkeskoler, og så er der altså ikke med den anden hånd råd til at opføre nye boliger.
Så jeg er alvorlig bange for, at det her forslag ikke vil betyde, at kommunerne sætter gang i byggeriet, og det synes vi i SF er rigtig ærgerligt.
Derfor ville vi gerne give kommunerne mulighed for at låne penge til at opføre almene boliger, og vi ville gerne sænke den kommunale grundkapital yderligere til 5 pct. Så vil man også med lovforslaget hæve maksimumsbeløbet, altså det beløb, det maksimalt må koste at opføre almene boliger.
Det har nemlig været rigtig svært at bygge almene boliger inden for det nuværende maksimumsbeløb.
Det er forslaget om, at man skal kunne overskride maksimumsbeløbet, men så skal kommunerne også betale ekstra.
Det vil være en fleksibel udgave af maksimumsbeløbet, der også vil fremtidssikre det.
Endelig siger regeringen, at man sætter starthuslejen ned.
For en almen familiebolig på 90 m² bliver der en nedsættelse på 500 kr. månedligt, og det er da prisværdigt, at regeringen endelig har indset, at huslejerne altså skal ned.
Men igen er ambitionerne bare for små.
I SF mener vi, at man burde stille statslån til rådighed for almene boliger, som man f.eks. har gjort det med metrobyggeriet eller Øresundsforbindelsen.
Så ville huslejen for alvor falde, og det ville være et vigtigt skridt på vejen til at skabe blandede boligområder.
Det er der nemlig brug for, og det er jo et andet element, som skulle være med i den her aftale, nemlig ghettobekæmpelsen.
Igennem rigtig mange år er der sket en polarisering, hvad angår boligområderne i Danmark.
De udsatte boligområder, særlige almene boliger, er flere steder forslummet, og Danmark bliver stadig mere opdelt i forskellige befolkningsgrupper.
Det er vi i SF rigtig bekymrede over.
Jeg er rigtig bekymret over, at man med det her lovforslag siger, at man gør en stor indsats mod ghettoer,
nogen stor indsats er det altså ikke.
Programbestyrelsen, regeringens eget udvalg til bekæmpelse af ghettoer, kom i december med en stor rapport om at undgå ghettoisering.
Her var en af hovedpointerne, at vi altså skal have sat gang i renovering af ghettoerne, for at de kan blive attraktive at flytte ind i.
Det er der slet ikke sat penge af til med det her lovforslag.
Det synes vi i SF er rigtig ærgerligt.
Til sidst vil jeg bare lige nå at pege på en bekymring, som vi har i SF, over dette lovforslag, nemlig tilsynet med de almene boligselskaber.
Forslaget lægger op til, at boligorganisationer og kommuner skal have mere frihed og større selvbestemmelsesret.
Det burde altså betyde, at der kom et tilsvarende skærpet tilsyn med disse.
Men det ved vi ikke noget om, for tilsynets indretning ligger ikke rigtig klar med lovforslaget.
For boligorganisationerne forvalter altså rigtig, rigtig mange penge, og de er herrer over rigtig mange menneskers boliger.
Så vi vil altså i udvalgsbehandlingen gerne forsøge at få en garanti for, at der med det her lovforslag kommer til at være et ordentligt tilsyn, en ordentlig egenkontrol og en ordentlig såkaldt selvangivelse.
Som det nok fremgår, ser SF frem til udvalgsbehandlingen.
Der vil vi stille en række ændringsforslag og en række spørgsmål på nogle af de nævnte områder, før vi kan tage endelig stilling til lovforslaget.